MUSEUM GHERDËINA

COMUNICAT STAMPA

**Presentazion dla publicazion nueva „Cherta di mejes de Gherdëina“**

cun cunferënza **„Mejes dl Medieeve te Gherdëina“**

**juebia, 19 de mei 2016 , te sala de Chemun a S. Cristina**

*en culaburazion cun l Ufiz Bën architetonics y artistics*

**Di internaziunel di museums cun porta davierta**

**dumënia, 22 de mei 2016, dala 11 ala 18 h**

*en culaburazion cun Union di Ladins de Gherdëina*

L Museum Gherdëina a Urtijëi festejea n dumënia ai 22 de mei per l 12ejim iede

l DI INTERNAZIUNEL DI MUSEUMS cun n Di de porta davierta y n program rich per families, jëuni y granc dedicà dut ntëur ala „Cherta di mejes de Gherdëina“.

La publicazion nueva dla „Cherta di mejes“ vën presenteda danora, n juebia ai 19 de mei dala 20.30 te sala de chemun a S. Cristina cun na cunferënza dl dendrocronologh Klaus Pfeifer sun la nrescides atueles dedichedes ai mejes terdromanics te Gherdëina y si liams strënc cun l’architetura da paur tl Tirol nchin via tl Vorarlberg.

L Museum de Gherdëina tol su l Motto internaziunel de ICOM per l 2016 che ie „Museums & si cuntreda culturela“ y mët a jí tramedoi manifestazions en culaburazion cun l Ufiz Bëns architetonics y artistics dla Povinzia de Bulsan y La Union di Ladins de Gherdëina.

**Presentazion dla publicazion nueva „Cherta di mejes de Gherdëina“**

**cun cunferënza de Klaus Pfeifer „Mejes dl Medieeve te Gherdëina“ ai 19.05. 20.30**

*Publicazion „Cherta di mejes“*

Do avëi stlut via tl 2012 l rilevamënt sistematich dla frabiches y vedli luesc da paur ti 4 chemuns dla valeda iel unit cialá tres per la redazion finela dla cherta cun persones cumpetëntes dl post l nluegiamënt dantladut de chëla frabiches che nen ie nia plu. La „Cherta di mejes de Gherdëina“ documentea en dut 540 mejes y 487 tublëi cun si vedli inuemes y ie unida publicheda cun n cudejel dl proiet tla trëi rujnedes. L cudejel pieta sëurapro nfurmazions de nteres sun la strutura dl patrimone architetonich atuel, la carateristiches dl’età di frabicac y i resultac statistics n referimënt ala situazion di mejes y tublei relevei. La publicazion vën arichida da n valguna fotografies storiches reres de cëses ntëur al 1900.

La „Cherta di mejes“ ie da pudëi giapé n chësta sëira al miëur priesc de 9,50 €, dadedò iela da pudëi giapé tl Museum o butëighes de libri.

*„Mejes dl Medieeve te Gherdëina“*

Te Gherdëina iel n valgun luesc da paur che testemunieia bën 800 ani de storia y passa!

La tuedes y relevazions en con’dl svilup dla frabiches storiches che ie unides fates te deplù nridlamënc te Gherdëina tl cuntest dl lëur per la „cherta di mejes“ à judà pro a mëter adum n bel cheder dl’architetura anonima da paur dl 13jem y 14ejem secul per nosta valeda y l Südtirol.

Per la carateristiches de si ciuleies ti semiëia i mejes storics studiei nchin śën te Gherdëina dassënn al’architetura medievela te autri raions dl’Elpes, dal Vorarlberg, la Sbizera urientela y l Tirol nchin via tla Ciarënzia.

Tla cunferënza uniral presentà l’ultima nrescides y analises dendrologiches dassënn nteressantes – danterlauter sun l’età di luesc de Piz y La Sëlva – y mustrà su la relazion strënta che se ntercea danter la storia dl’architetura da paur te Gherdëina y cun chëla ti autri raions dla Elpes.

Klaus Pfeifer ie spezialisà tl ciamp dla dendroclimatologia, dendrocronologia y frabiches storiches dl’Elpes urienteles. Tl cuntest dl proiet sun i mejes dl Museum Gherdëina àl bele analisà 25 frabiches danter cëses y tublëi de 19 luesc da paur cun n nujel dl tëmp romanich y gotich.

**L Museum Gherdëina y l Ufiz per i Bën architetonics y artistics dla Provinzia nvieia de cuer
i patrons dla frabiches y duc i autri i nteressëi al argumënt ala cunferënza y presentazion.**

**Di internaziunel di museums tla Cësa di Ladins, dumënia 22.05.16, 11-18**

**cun ntreda debant tl Museum y n program „Dut ntëur ala cherta di mejes“**

Dala 10.30 inant nchin domesdi via vëniel pità tl verzon dla Cësa di Ladins **maiadives y buandes** cun prudoc tipics. Tl foyer y tla biblioteca iel da udëi na **mostra de miniatures de vedli mejes fates da Oswald Mussner de Ziril.**

Dala 11 ala 12 iel tl Museum **n’ancunteda cun patrons de mejes, che conta de si esperienzes cun l patrimone architetonich storich.** La moderazion ie de Martina Rier.

Dala 14 vala inant nchin ala 18 cun n **program per families, jëuni y granc.**

Cun Pauli Senoner da Santuel possun fé pea pra l **juech de nrescida ala scuvierta di vedli inuems** di mejes de Sëlva. I plu pitli vijitadëures possa se tripé a **desënie y depënjer urnamënc** de fanasia per si viere persunel cun Marie Theres Thaler.

I patrons de vedla cëses y duc i autri nteressei à l’ucajion de cialé ite tla **cartografia de relevamënt dl 1885** fata de bera Josef Runggaldier da Ianon y tla **„banca dac dla cherta di mejes“** cun descrizion de uni singula strutura releveda.

Nfin vëniel pità uni ëura na **vijita meneda speziela ala majon de Bierjun** cun i dessënies reres a crëida cuecena dl 1490.

L’entreda tl Museum y a duta la manifestazions ie debant!

Per nfurmazions:

*Museum Gherdëina*, tel. 0471 797554, info@museumgherdeina.it, www. museumgherdeina.it

Paulina Moroder, diretëura y cuordinadëura dl proiet „Cherta di mejes“

*Union di Ladins de Gherdëina*, tel 0471 796870

Milva Mussner, cuordinadëura dla mostra de minaitures di mejes tla biblioteca